**Pamoka „ŽMOGIŠKŲJŲ VERTYBIŲ UGDYMAS“**

Padėti vaikams suvokti, kad gerumas, dėkingumas, užuojauta, tarpusavio pagalba, savivertė, pagarba visoms gyvybės formoms yra laimingo, prasmingo gyvenimo pamatas.

**Gerumas**

**Kūrybinis žaidimas ,,Geros širdys”.** Sulenkite popieriaus lapą ir nupieškite širdį, ją iškirpkite taip, kad jos visiškai neatsiskirtų. Ant vienos širdelės ką nors nupiešti, o ant kitos užrašyti gerus , malonius žodžius savo draugui, šeimos nariui, o paskui padovanokite. Tokių širdelių galima padaryti visiems savo draugams arba kažkam, kam nori padaryti malonią staigmeną.

**Kūrybinis žaidimas ,,Padedančios rankos”.** Apibrėžkite savo rankas ant popieriaus lapo ir ant pirštų surašykite, kaip gali padėti namuose mamai, seneliams ar kt. Iškirpk savo rankas ir priklijuok prie šaldytuvo ar sienos. Įvykdyk tai, ką esi užrašęs.

**Dėkingumas**

**Žaidimas ,,Ačiū tau”.** Vaikai susėda ratu. Vadovas pasisuka į greta sėdintį vaiką ir sako: ,,Ačiū tau už malonią šypseną”. Šis, kreipdamasis į savo kaimyną, sako: ,,Ačiū tau, kad esi mano draugas” ir t.t.

**Lietuvių pasaka ,,Vaikas ir elgeta”.** Prie kelio sėdėjo senas elgeta ir ištiesęs ranką prašė praeinančių išmaldos. Pro šalį ėjo neturtingas berniukas. Elgeta ištiesė jam ranką ir prašė išmaldos. Berniukas neturėjo ko duoti, tad žemai nusilenkė seneliui ir mandagiai atsiprašė. Senelis nustebęs pažiūrėjo ir nuoširdžiai tare:

- Ačiū!

- Už ką dėkoji, seneli? Aš juk nieko nedaviau.

- Tu labai daug man davei, berneli. Tavo malonūs žodžiai ir mandagus elgesys yra brangesni ir už pinigus, kuriuos man nymeta išdidūs ponai, į mane žiūrėdami ir nė žodžio nepratardami.

**Teisingumas**

**Patarlės.** Melo kojos trumpos. Melagiui ir tiesą sakant niekas netiki. Teisybė už saulę šviesesnė. Teisybė už auksą brangesnė. Dabar teisybė ant žemės pasaka virto.

**Rekomenduojami kūriniai skaitymui ir aptarimui:** Lietuvių pasakos ,,Tėvas ir vaikai“, ,, Vilkas ir ėriukas“, Alma Karosaitė ,,Skola, K. Kubilinskas ,,Untulis ir mėnulis“, M. Valančius ,,Mikė melagėlis“.

**Savigarba ir pagarba kitam**

**Žaidimas ,,Koks esu aš, koks esi tu“.** Vaikai, susėdę ratu, iš eilės vienas po kito pasako po vieną teigiamą savo savybę, pvz., ,,Aš esu draugiškas“, ,,Aš esu drąsus“ ir t.t.. Po to susėda poromis ir sako vienas kitam geras savo porininko savybes. Paskui vaikai keičiasi poromis. Po žaidimo aptaria, kaip kuris jautėsi kai draugai vardino geras savybes, kaip sekėsi įvertinti savo geras savybes, kiek pavyko jų rasti savyje ir kituose.

**Rekomenduojami kūrinėliai.** J. Avyžius ,,Kodėl agurkėlį sutraiškė“, ,,Žirnis išpuikėlis“.

**Vertybinės nuostatos, kurias reikėtų įskiepyti vaikams:**

Priimk save tokį koks esi, nes tu vienintelis, nepakartojamas ir labai vertingas.

Džiaukis savo nuveiktu darbu, pagirk save, bet nežemink ir nepeik kitų.

Tavo nuomonė apie save, pasitikėjimas savimi, yra tavo laimės ir gyvenimo kokybės garantas.

Gink savo teises, bet gerbk ir kitų.

**Užuojauta**

**Apvalaus stalo diskusija** ,,Kas yra užuojauta, kaip mes galime ją išreikšti?

**Suvaidinti situacijas** ,,Ligoninėje“, ,,Lankome senelius“ ir kt.

**Padaryti atvirukus ir užrašyti linkėjimą** vienišam seneliui, ligoniui, netekusiam artimo, neišlaikiusiam egzamino, praradusiam augintinį ir kt.

**Žaidimas ,,Aš užjaučiu tave“.** Vaikai sėdi poromis vienas prieš kitą. Vienas vaikas pasako, kad jam nutiko kažkas negero ( pametė kažką, jį įskaudino, pasityčiojo, neteko gyvūnėlio ir t.t.), o kitas vaikas pasako: ,,Aš užjaučiu tave“ ir pasiūlo kuo gali padėti ( pasidalinti pyragėliu, pasakyti kažką malonaus, pažaisti kartu ir kt.). Kai žaidimas baigiasi, sustoja ratu ir meta vienas kitam kamuolį linkėdami kažko gero. Taip kamuolys apkeliauja visus vaikus.

**Pagarba gamtai**

**Surengti akcijas** savo mokykloje, gyvenvietėje, kieme ,,Pasodink savo medį“, ,,Iškelk paukšteliui inkilėlį“, ,,Šauniausia lesyklėlė“.

**Organizuoti augintinių parodą - pristatymą** ,,Mano keturkojis draugas“, ,,Dygliuotis ant palangės“.

**Nupiešti** medį, gyvūną ir užrašyti kuo jis vertingas ir naudingas žmogui.

**Perskaityti:** J. Avyžius ,,Vagys ir kregždutė“, A. Žukauskas ,,Skriauda“, lietuvių pasaka ,,Eglutė“, J. Biliūnas ,,Brisiaus galas“, ,,Kliudžiau“, kūrinėlis ,,Medžio siela“, K. Kubilinskas ,,Berželis“.

**Žaidimai** ,,Kas bėga, skrenda, plaukia“, ,,Vilkas ir avys“, ,,Kurapkytė rugiuos“, ,,Garnys, garnys“, ,,Grybų raut“, ,,Tamsu, tamsu, žalioj girioj tamsu“, ,,Katinas ant pečiaus sėdėjo“.

**Ištekliai:**

1. J. Ambrukaitis ,,Gerumo abėcėlė“. Lucilijus 2015.
2. Satjos Sai ,,Žmogiškųjų vertybių ugdymas“. Lietuvos Satjos Sai Babos organizacija.
3. Lietuvių tautosaka.
4. Asmeniniai pedagoginiai atradimai.

Autorė: R. Kazlauskaitė.

Ugdymo įstaiga: Raseinių specialioji mokykla.